ભારતના અનેક હિલસ્ટેશનનાં તંત્રો હવે એવું વિચારી રહ્યાં છે કે ટકાઉ પર્યટન વિશે પર્યટકોને જાગૃત કરવા જરૂરી છે. ગયા વર્ષે દક્ષિણના કોડાઇકેનાલના કલેક્ટરે આહ્વાન કર્યું હતું કે હિલ સ્ટેશનના પર્યાવરણ અને ઇકૉલૉજીને બચાવવા માટે કોડાઇકેનાલની ક્ષમતા મુજબ ટકાઉ પર્યટનને અમલી બનાવવું જોઈએ. આ માટે ઝીણવટભર્યું આયોજન જરૂરી છે. કોડાઈકેનાલને સ્વચ્છ, જવાબદાર અને ટકાઉ વિકાસની જરૂર છે. આ માટે પર્યટકોને પર્યાવરણની સુરક્ષા અંગે શિક્ષિત અને જાગૃત કરવાની જરૂર છે. પ્લાસ્ટિકનો ઉપયોગ બને તેટલો ઘટાડવાની જરૂર છે. જે ચીજો પર્યાવરણમાં વિઘટિત ન થઈ શકે તેવી હોય તેનો ઉપયોગ પણ ઘટાડવાની જરૂર છે.